送吳耿先生
作者：司馬光
朝代：宋

paragraphs: 儒服若煙海，幾人潛聖心。
難才成自昔，賤學况于今。
夫子獨神解，明時何陸沉。
大羮無和味，至樂寡知音。
磳磴貂裘弊，飄蕭鶴髮侵。
遊秦不得意，思越動長吟。
甑米難求玉，經囊益少金。
拂衣謝賓友，縱棹指雲岑。
積葉迷幽逕，荒藤絡舊林。
澗猿驚重至，野老喜相尋。
山色猶當戶，絃聲不變琴。
人生貴適意，何必慕華簪。